AQSh Liviyaga harbiy texnika yetkazishda gumon qilinmoqda

Rossiyaning diplomatik manbasiga tayanib bu haqda “RIA Novosti” axborot agentligi xabar berdi. Manbaning fikricha, Vashington Liviyadagi ixtilof tomonlarini harbiy harakatlarni davom ettirishga undash maqsadida shunday yo‘l tutmoqda.  
Manba AQSh Liviyaning g‘arbiga yetkazayotgan yuk harbiy xarakterdaligini gumon qilmoqda. Uning taqsimlanishi bilan AQSh qurolli kuchlarining Afrikadagi qo‘mondonligining (USAFRICOM) Tunis bilan chegarada joylashgan maxsus bo‘linmasi shug‘ullanishi mumkin.  
17 iyunda USAFRICOM feldmarshal Halifa Xaftar boshchiligidagi Liviya milliy armiyasi tomonida Rossiyaning “Vagner” xususiy harbiy kompaniyasining 2 ming jangchisi jang qilayotganini ma'lum qilgan. Ta'kidlanishicha, ushbu jangchilar Tripoliga 14 oy davom etgan hujumning barcha jangovar harakatlarida ishtirok etgan.  
2011 yilda Liviyada fuqarolik urushi boshlanib, mamlakatni 1969 yildan beri boshqarib kelgan Muammar Qazzofiy hokimiyatdan chetlatilgan va o‘ldirilgan. Ayni vaqtda Liviyada qo‘shhokimlik yuzaga kelib, sharqdagi Tobruk shahrida Haftar boshchiligidagi parlament, g‘arbidagi Tripolida esa milliy kelishuv hukumati harakat qiladi.